ג'ין קופר, שכיכבה באופרת הסבון האמריקאית "צעירים חסרי מנוח" בתפקיד קת'רין צ'נסלר לאורך ארבעה עשורים, הלכה לעולמה היום (רביעי) כשהיא בת 74. "אמא הלכה לעולמה הבוקר. זה קרה בשלום וללא פחד", כתב בנה, קורבין ברנסן (כוכב הסדרה "פרקליטי אל.איי"), בחשבון הטוויטר שלו. "האהבה שלכם הייתה מדהימה".
"היא נגעה בחייהם של מיליונים שצפו בה מדי יום ב-40 השנה האחרונות", ספד לה סטיב מוסקו, נשיא אולפני Sony Pictures TV, שאחראים על הפקת הסדרה. " אנו שולחים את תנחומינו הכנים למשפחתה ותוך כדי כך חוגגים את החיים הנפלאים שלה".
קופר, ששיחקה בסדרה משנת 1973, הייתה מועמדת לפרס האמי בדיי-טיים 10 פעמים, כאשר בשנת 2008 אף זכתה וארבע שנים מוקדם יותר קיבלה אות הוקרה על מפעל חיים.